Vermeende renosterstropers gevangDrie mans wat daarvan verdink word dat hulle aan renosterstropery by die Sandveld Natuurreservaat naby Hoopstad in die Vrystaat skuldig is, is in hegtenis geneem, het ŉ beampte Donderdag gesê. “Al drie verdagtes word van die onwettige besit van beheerde medisyne aangekla,” het Kgotso Tau, woordvoerder vir omgewingsake, gesê. Volgens Tau het twee van die mans die reservaat Dinsdag binnegegaan en by ŉ kampplek oorgeslaap. Die derde man het Woensdagoggend by hulle aangesluit, en al drie het toe op ŉ wildrit gegaan. Die mans is Woensdag in hegtenis geneem toe hulle die reservaat omstreeks 18:15 wou verlaat. Tydens ŉ roetine-ondersoek by die hek is ŉ geweer en skedulemedisyne in hul besit opgespoor. “Hulle kon nie ŉ bewys lewer dat hulle toestemming het om dié medisyne by hulle te hê nie.” Tau het gesê die polisie sal verdere ondersoek instel. Twee renosters is tydens Augustus by die Sandveld Natuurreservaat doodgemaak. “Ons hoop dat hierdie voorval ŉ sterk boodskap aan almal wat hulself aan renosterstropery en ander omgewingsmisdade skuldig maak, sal stuur.” Die mans sal Vrydag in die landdroshof in Hoopstad verskyn.